ANC behou Rustenburg in naelbytstrydRustenburg Die ANC het Vrydag op ŉ dramatiese wyse mag behou in die plaaslike raad in Rustenburg, Noordwes. Die ANC se Sheila Mabale-Huma is as speaker van die raad aangewys met 46 stemme teenoor 43 stemme vir Bosa Ledwaba van die Forum 4 Service Delivery. Die eerste ronde stemme was gelykop met 44 stemme elk en een bedorwe stem. Daarna kon die ANC verseker dat sy burgemeester Mpho Khunou herverkies word, ook met 46 stemme teenoor 43 stemme vir Rocky Malebana-Mesting van die Forum 4 Service Delivery. Rustenburg was die enigste ANC-beheerde munisipaliteit in Noordwes wat die gevaar geloop het om teen die opposisie te verloor. Die ANC het 43 setels bekom, maar kon nie ŉ algehele meerderheid verseker nie. Die opposisie het altesaam 46 setels in Rustenburg.